CELEX: C2004/106/74
Language: el
Date: 2004-04-30 00:00:00
Title: Υπόθεση C-145/04: Προσφυγή του Βασιλείου της Ισπανίας κατά του Ηνωμένου Βασιλείου της Μεγάλης Βρετανίας και της Βόρειας Ιρλανδίας, που ασκήθηκε στις 18 Μαρτίου 2004

30.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/43
            
         Προσφυγή του Βασιλείου της Ισπανίας κατά του Ηνωμένου Βασιλείου της Μεγάλης Βρετανίας και της Βόρειας Ιρλανδίας, που ασκήθηκε στις 18 Μαρτίου 2004
   (Υπόθεση C-145/04)
   (2004/C 106/74)
   Το Βασίλειο της Ισπανίας, εκπροσωπούμενο από τον N. Díaz Abad, με τόπο επιδόσεων στο Λουξεμβούργο, άσκησε στις 18 Μαρτίου 2004 ενώπιον του Δικαστηρίου των Ευρωπαϊκών Κοινοτήτων προσφυγή κατά του Βασιλείου της Μεγάλης Βρετανίας και της Βόρειας Ιρλανδίας.
   Το προσφεύγον ζητεί από το Δικαστήριο:
   
               —
            
            
               να αναγνωρίσει ότι το Ηνωμένο Βασίλειο, θεσπίζοντας τον «European Parliament (Representation) Act 2003» [Νόμος για το Ευρωπαϊκό Κοινοβούλιο (εκπροσώπηση) 2003], παρέβη τις υποχρεώσεις που υπέχει από τα άρθρα 189, 190, 17 και 19 της Συνθήκης ΕΚ, καθώς και από την πράξη του 1976 για την εκλογή των αντιπροσώπων στο Ευρωπαϊκό Κοινοβούλιο με άμεση καθολική ψηφοφορία, που είναι συνημμένη στην απόφαση του Συμβουλίου της 20ής Σεπτεμβρίου 1976 — 76/787 ΕΚΑΧ, ΕΟΚ, Ευρατόμ — για την άμεση εκλογή του Ευρωπαϊκού Κοινοβουλίου (1), και
            
         
               —
            
            
               να καταδικάσει το Ηνωμένο Βασίλειο στα δικαστικά έξοδα.
            
         Ισχυρισμοί και κύρια επιχειρήματα
   Οι νομικοί λόγοι επί των οποίων στηρίζεται η προσφυγή είναι οι εξής:
   
               I.
            
            
               Παράβαση των άρθρων 189, 190, 17 και 19 ΕΚ, διότι:
               
                           (α)
                        
                        
                           Ο European Parliament (Representation) Act 2003 (στο εξής: ERPA) παρέχει το δικαίωμα του εκλέγειν στις εκλογές για την ανάδειξη του Ευρωπαϊκού Κοινοβουλίου σε πρόσωπα τα οποία δεν είναι υπήκοοι κράτους μέλους (ήτοι στους υπηκόους της Κοινοπολιτείας οι οποίοι κατοικούν στο Γιβραλτάρ) και, επομένως, δεν έχουν την ιδιότητα του πολίτη της Ευρωπαϊκής Ενώσεως. Το Βασίλειο της Ισπανίας φρονεί ότι υφίσταται σαφής δεσμός μεταξύ της ιθαγένειας της Ενώσεως και του δικαιώματος του εκλέγειν και του εκλέγεσθαι στις εκλογές για την ανάδειξη του Ευρωπαϊκού Κοινοβουλίου.
                        
                     
                           (β)
                        
                        
                           Το δικαίωμα του εκλέγειν στις εκλογές για την ανάδειξη του Ευρωπαϊκού Κοινοβουλίου διέπεται από το άρθρο 190 ΕΚ. Επομένως, η ρύθμιση του δικαιώματος αυτού εμπίπτει στις κοινοτικές αρμοδιότητες. Τα μόνα πρόσωπα που δύνανται να ασκήσουν το δικαίωμα αυτό είναι οι πολίτες της Ενώσεως, διότι το άρθρο 190 ΕΚ πρέπει να ερμηνεύεται σε συνάρτηση με τα άρθρα 17 και 19 ΕΚ.
                        
                     
                           (γ)
                        
                        
                           Ο όρος «λαοί των κρατών» που χρησιμοποιείται στα άρθρα 189 και 190 ΕΚ πρέπει να ερμηνευθεί υπό την έννοια ότι αφορά μόνον τους υπηκόους των κρατών μελών και δεν περιλαμβάνει μη υπηκόους της ΕΕ, ακόμη κι αν αυτοί κατοικούν σε έδαφος όπου εφαρμόζεται η κοινοτική νομοθεσία.
                        
                     
                           (δ)
                        
                        
                           Η παροχή του δικαιώματος του εκλέγειν και εκλέγεσθαι στις εκλογές για την ανάδειξη του Ευρωπαϊκού Κοινοβουλίου σε πρόσωπα που δεν είναι πολίτες της Ενώσεως αντίκειται στην ιθαγένεια της Ενώσεως, διότι ορισμένα πρόσωπα, ενώ θα έχουν δικαίωμα εκλέγειν και εκλέγεσθαι, δεν θα έχουν τα λοιπά δικαιώματα της ιθαγένειας της Ενώσεως.
                        
                     
                           (ε)
                        
                        
                           Αν γίνει δεκτό ότι τα κράτη μέλη έχουν αρμοδιότητα να παρέχουν μονομερώς το δικαίωμα του εκλέγειν και του εκλέγεσθαι στις εκλογές για την ανάδειξη του Ευρωπαϊκού Κοινοβουλίου, θα ανοίξει ο δρόμος για την προβολή παρόμοιων απαιτήσεων από άλλα κράτη μέλη.
                        
                     
         
               II.
            
            
               Παραβίαση της Πράξεως του 1976, διότι:
               Με την πράξη του 1976, το Γιβραλτάρ αποκλείεται από το καθ' ύλην πεδίο εφαρμογής της πράξεως, όσον αφορά τις εκλογές για την ανάδειξη του Ευρωπαϊκού Κοινοβουλίου. Ο αποκλεισμός αυτός συνάδει προς το καθεστώς του Γιβραλτάρ σύμφωνα με το διεθνές και το κοινοτικό δίκαιο.
               Με δήλωση της 18ης Φεβρουαρίου 2004, το Ηνωμένο Βασίλειο δέχθηκε να παραχωρηθεί στο εκλογικό σώμα του Γιβραλτάρ το δικαίωμα του εκλέγειν στις εκλογές για την ανάδειξη του Ευρωπαϊκού Κοινοβουλίου, στο πλαίσιο και με τους όρους που ισχύουν για το εκλογικό σώμα μιας υφιστάμενης εκλογικής περιφέρειας του Ηνωμένου Βασιλείου
               Ωστόσο, ο ERPA 2003 εντάσσει το Γιβραλτάρ (όχι το εκλογικό του σώμα) σε μία υφιστάμενη εκλογική περιφέρεια του Ηνωμένου Βασιλείου. Η δημιουργία της διευρυμένης αυτής εκλογικής περιφέρειας αντίκειται στην πράξη του 1976 και έρχεται σε αντίθεση προς την ως άνω δήλωση.
            
         
      (1)  ΕΕ L 278, της 8ης Οκτωβρίου 1976, σ. 1 (δεν υπάρχει επίσημη ελληνική μετάφραση).